聖泉寺松徑
作者：蔡襄
朝代：宋

paragraphs: 青松苒苒門前道，根氐堅牢顔色好。
鳴籟蕭森風雨生，紫鱗開動龍蛇老。
天若有意別留種，百年其下無纖草。
雷霆遶遶雪霜重，勁節支扶不顛倒。
野姿峭拔已背時，肯要藤花彊纏抱。
南方赤夏苦蒸濕，萬木無聲就僵槁。
忽經密蔭少休息，肌骨便驚秋氣早。
寄言匠者忽復顧，留作清涼除熱惱。